Агенцијата за заштита на правото на слободен пристап до информациите од јавен карактер, врз основа на член 27и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), а согласно член 109 став 9 од Законот за општата управна постапка (“Службен весник на Република Македонија“ бр. 124/2015), а согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20) постапувајќи по Жалбата изјавена од Ј.Б., поднесена против Министерството за внатрешни работи, по предметот Барање за пристап до информации од јавен карактер, на14.12.2022 година, го донесе следното

**Р Е Ш Е Н И Е**

1. Жалбата изјавена од Ј.Б. од Скопје, поднесена против Министерството за внатрешни работи, заведена во Агенцијата под бр.08-316 на 12.12.2022 година, по предметот Барање за пристап до информации од јавен карактер,**СЕ УВАЖУВА.**
2. **Решението на Имателот на информации бр.16.1.2-1591/1 од 12.12.2022 година СЕ ПОНИШТУВА..**

**3. Предметот се враќа на повторно постапување пред првостепениот орган.**

**4. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

## Ј.Б. на 22.11.2022 година поднел Барање за пристап до информации од јавен карактер до Министерството за внатрешни работи, заведен во Министертвото под бр.16-116199/1 по предметот Барање за пристап до информации од јавен карактер, со кое побарал по е-маил да му се достават следните информации:

„ – Колкава била вредноста, односно како се движела вредноста на бодот за пресметување на плата за вработените во Дирекцијата за безбедност и контраразузнавање/Управа за безбедност и контраразузнавање како управен орган во состав на МВР во периодот од 01.01.2002 до 01.09.2019 кога УБК се издвои од МВР како посебен орган на управата.

* Колку бодови се утврдени, односно како се движел бројот на бодови како основа за плата на работното место – началник на Одделение Центар во Управата на ДБК Скопје (ОУДБК-Центар) за периодот 01.01.2002 до 01.09.2019 година“.

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-316 од 12.12.2022 година.

Агенција, преку е-маил заведен под бр.08-316 од 12.12.2022 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации на 13.12.2022 година до Агенцијата преку електронска пошта достави Допис заведен во Агенцијата под бр.08-316. Во прилог го достави Решението за одбивање на пристап до бараната информација бр.16.1.2-1591/1 од 12.12.2022 година и дописот од 12.12.2022 година, доставен по елетронска пошта до Барателот на информации како доказ дека му е одговорено на барањето за слободен пристап до информации од јавен карактер. Во Образложението на решението е наведено: “...По добивањето на барањето од страна на Одделот за односи со јавност и стратешки прашања беше доставено до Одделот за правни работи судски постапки и управување со човечки ресурси и Одделот за финансиски прашања од каде добивме известување дека бодовите за видовите на работни места се утврдени со акт чија содржина е класифицирана со степен на класификација “строго доверливо“. Министерството за внатрешни работи ...утврди дека бараната информација претставува исклучок од информациите од јавен карактер согласно член 6, став 1 алинеа 1 од Законот за слободен пристап до информации од јавен карактер...односно бараната информација врз основа на закон претставува класифицирана информација со соодветен степен на класификација .... Министерството за внатрешни работи, Одделот за односи со јавност и стратешки прашања на ова при донесување на ова Решение го одбива пристапот до информација го спроведе задолжителниот “тест на штетност“ утврдувајќи дека со давањето на бараната информација ќе има последици врз работењето на Министерството“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ЈА УВАЖИ Решението на Имателот на информации бр.16.1.2-1591/1 од 12.12.2022 година го поништи и предметот го врати на повторно постапување пред првостепениот орган,** поради следното:

Агенцијата за заштита на правото на слободен пристап до информациите од јавен карактер, по разгледувањето на Жалбата и другите списи во врска со предметот, утврди дека Имателот на информации не постапил согласно одредбите од Законот за слободен пристап до информации од јавен карактер, поради следното:

Во конкретниот случај Имателот на информации со Решение бр.16.1.2-1591/1 од 12.12.2022 година, го одбива пристапот до бараната информација повикујќи се на член 6 став 1 алинеја 1 од Законот за слободен пристап до информации од јавен карактер. Исто така, Имателот на информации во донесеното Решение постапил согласно членот 3 алинеја 6 од Законот за слободен пристап до информации од јавен карактер, но не го спровел тестот на штетност како што се бара од истиот член од Законот. Имателот на информации не објаснува и образложува детално, какви и кои се штетните последици врз интересот кој се заштитува со неговото објавување и доставување до барателот на информации.

Агенцијата му укажува на Имателот на информации дека, доколку бараните информации претставуваат класифицирана информација при повторното постапување е должен до Агенцијата да достави доказ дека бараните информации претставуваат исклучок од Законот, односно дека се строго доверливи согласно Законот за класифицирани информации („Сл.Весник на Република Северна Македонија“ бр.275/2019), со ознака дека се строго доверливи и датум на класификација.

При повторното постапување по предметот, Имателот на информации е должен да постапи по укажувањата на Агенцијата.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

**Пламенка Бојчева**